Borgerne skal via mobilen indrapportere vejhuller og bjørneklo.

Vejhuller, ødelagte kantsten og slidte nedløbsrør. Jammerbugt Kommune indvier i dag en ny app, der skal sikre hurtig reparation af eksempelvis huller i vejen. Meningen er, at borgere ved hjælp af en såkaldt app på deres smartphones kan indrapportere til kommunen fra det sted, hvor der er problemer. Ved at sende besked om, hvad der er galt samt et billede, kan kommunen hurtigt vurdere problemet og sende besked videre til de firmaer, der skal udbedre skaderne. App'en er udviklet i samarbejde med Helsingør, Frederikssund, Fredensborg, Frederiksberg, Greve, Guldborgsund, Lolland, Fredericia Kommuner, og håbet er, at den kan gøre en lang række vedligeholdelsesarbejde lettere til gavn for alle parter.